टॉस जीतकर पहले बल्लेबाजी करते हुए दक्षिण अफ्रीका की शुरुआत बेहद खराब रही। हाशिम अमला बिना खाता खोले धनंजय डी सिल्वा का शिकार हुए। क्विंटन डी कॉक भी 20 रन बनाकर चलते बने। यहां से शुरू हुआ विकेट पतन आखिर तक जारी रहा। बीच में रीजा हैंड्रिक्स ने 19 और हेनरिक क्लासेन ने 18 रन बनाकर पारी सम्भालने की असफल कोशिश की। एक के बाद एक विकेट गिरते हुए पूरी मेहमान टीम सत्रहवें ओवर की चौथी गेंद पर 98 रनों के मामूली स्कोर पर ढेर हो गई। मेजबान टीम की तरफ से लक्षण संदाकन ने सबसे अधिक तीन विकेट चटकाए। उनके अलावा धनंजय डी सिल्वा और अकिला धनंजय ने 2-2 सफलताएं अर्जित की।